แฮลเซี่ยนงานทะลัก อัดงบซื้อเครื่องเพิ่ม
“แฮลเซี่ยน” อัดงบ 100 ล้านบาท ซื้อเครื่องจักร รับออร์เดอร์ทะลัก ดันกำลังผลิตเพิ่ม 25% ไตรมาสแรกโตต่อเนื่อง
17 เม.ย. 2555

“แฮลเซี่ยน” อัดงบ 100 ล้านบาท ซื้อเครื่องจักร รับออร์เดอร์ทะลัก ดันกำลังผลิตเพิ่ม 25% ไตรมาสแรกโตต่อเนื่อง 
นายพีท ริมชลา กรรมการผู้จัดการ บริษัท แฮลเซี่ยน เทคโนโลยี่ (ประเทศไทย) (HTECH) เปิดเผยว่า บริษัทใช้งบลงทุนปีนี้ 100 ล้านบาท ซื้อเครื่องจักรใหม่ 15 เครื่อง เพื่อซื้อเครื่องจักรใหม่รวมจำนวน 15 เครื่อง แบ่งเป็นส่วนของ HTECH จำนวน 8 เครื่อง รวมอุปกรณ์มูลค่า 75 ล้านบาท และส่วนของบริษัทย่อยที่ประเทศฟิลิปปินส์ Halcyon Technology (Philippines) ลงทุนซื้อเครื่องจักรเพิ่ม 7 เครื่อง มูลค่า 25 ล้านบาท 
สำหรับการลงทุนครั้งนี้ เนื่องจากความต้องการกลุ่มอุตสาหกรรมชิ้นส่วนรถยนต์ อุตสาหกรรมชิ้นส่วนเครื่องจักรกล และอุตสาห กรรมชิ้นส่วนฮาร์ดดิสก์ไดรฟ์เพิ่มมากขึ้น ซึ่งเครื่องจักรที่เพิ่มขึ้น ทำให้กำลังการผลิตปีนี้เพิ่มขึ้นอีก 25% 
“ออร์เดอร์ที่เคยหยุดชะงักไปก่อนหน้าจากเหตุการณ์น้ำท่วมได้ทยอยเข้ามาในปีนี้ ทำให้กำลังการผลิตยังไม่เพียงพอต่อความต้องการ แม้จะเดินเครื่องเต็ม 100% แล้วก็ตาม แต่แฮลเซี่ยนฯ ก็ต้องเตรียมความพร้อมเพื่อรับมือกับคำสั่งซื้อที่เข้ามา ไม่ว่าจะเป็นผลิตภัณฑ์เก่าหรือใหม่ ที่มีอัตรากำไรขั้นต้นค่อนข้างสูง ซึ่งเครื่องจักรจะทยอยเข้ามาภายในปีนี้” ผู้บริหาร กล่าว 
นายพีท กล่าวถึง แนวโน้มผลดำเนินงานไตรมาสแรกปีนี้ มีโอกาสปรับตัวเพิ่มขึ้น จากคำสั่งซื้อที่กลับเข้ามาอีกครั้งหลังน้ำท่วม ซึ่งผู้ประกอบการในกลุ่มฮาร์ดดิสก์ไดรฟ์ และไม่ใช่ฮาร์ดดิสก์ไดรฟ์ กลับมาเดินเครื่องผลิตตามปกติ เชื่อว่าช่วงที่เหลือปีนี้จะขยายตัวอยู่ในทิศทางที่ดี
บริษัท แฮลเซี่ยนฯ ตั้งเป้าอัตราการเติบโตของรายได้ปีนี้ไม่ต่ำกว่า 25% จากปีก่อน ซึ่งยังรักษาสัดส่วนรายได้จากการส่งออกปีนี้ไว้ที่ 40% ในประเทศ 60% โดยรายได้หลักมาจากกลุ่มฮาร์ดดิสก์ไดรฟ์ 75% และกลุ่มไม่ใช่ฮาร์ดดิสก์ไดรฟ์ 25%